Danmarks bedste mixeddouble vandt kvartfinalen ved All England i to sæt.

Mathias Christiansen og Christinna Pedersen er som de første danskere videre til semifinalen ved dette års All England. Den danske OL-satsning var knusende sikre i opgøret mod Praveen Jordan og Debby Susanto, som vandt turneringen i 2016. Cifrene endte med at blive 21-16, 21-15. Det danske par, som aldrig har spillet sammen ved All England, angreb kampen med den helt rigtige taktik. Christinna Pedersen fik overtaget ved nettet i forhold til Debby Susanto, mens Mathias Christiansen spillede klogt. Han fandt en god balance i taktikken ved henholdsvis at angribe og stoppe boldene af på de rigtige tidspunkter. Den taktik blev ikke overholdt lige så godt i begyndelsen af andet sæt. Her spillede indoneserne sig op, mens danskerne spillede utålmodigt. Midtvejs i andet sæt vendte den stime dog. Danskerne rykkede fra til stillingen 14-9 og kort efter til 18-12, inden indoneserne fik lov til at komme en smule tættere på til sidst. I semfinalen venter vinderen af opgøret mellem Zheng Siwei/Huang Yaqiong og Wang Yilu/Huang Dongping.